**Mentorkoncepció**

**Előszó**

Az alábbi dokumentum a 2017/2018-as tanévre vonatkozó Mentorkoncepció. Mint koncepció a mentorképzés alapelveinek, az egyes résztvevőkre vonatkozó irányelveknek ad hivatalos keretet. A Mentorkoncepció érvényességének alapját az ELTE TTK HÖK legfőbb döntéshozó szerve, a Küldöttgyűlés adja, a betartásáért az ELTE TTK HÖK Küldöttgyűlése által megválasztott, vagy a Választmány által megbízott mentorkoordinátor felelős.

**A Mentorrendszer legfőbb feladatai**

Az ELTE TTK Mentorrendszerének elsődleges és legfontosabb feladata, az ELTE-re felvételt nyert, Természettudományi Karon tanulmányokat folytató elsőévesek segítése tanulmányi ügyeik intézésében és a hallgatói életbe való beilleszkedésükben. Ezt a mentorokon keresztül teszi, akik képzésük során az ehhez szükséges ismereteket és készségeket sajátítanak el.

A Mentorrendszer kivételes lehetőséget biztosít a szakterületeken átívelő ismeretségek kiépítésére, amelyre a közös képzési események biztosítanak lehetőséget. Fontos tehát, a kapcsolatépítés elősegítése is a mentorjelöltek számára.

**A Mentorrendszer felépülése**

***Szerepvállalás és szerepkörök***

Mentorrendszer egyes résztvevőihez kötődő elvárások:

*Mentor/mentorjelölt:*

* A tavaszi és az őszi félévben az ELTE aktív hallgatói jogviszonnyal rendelkező tagja, ide értve a karon tanár szakos tanulmányokat folytató hallgatókat.
* Nem tölt be a Hallgatói Önkormányzatban elnöki, szakterületi koordinátori, szakos mentorfelelősi vagy mentorkoordinátori tisztséget.
* A tavaszi félév regisztrációs hetéig ellátja a mentori munkát.
* A kötelező képzési eseményeken részt vesz.

*Mentorkoordinátor:*

* A tavaszi és az őszi félévben az ELTE aktív hallgatói jogviszonnyal rendelkező tagja, ide értve a karon tanár szakos tanulmányokat folytató hallgatókat.
* Kapcsolatot tart a mentorfelelősökkel és szakterületi koordinátorokkal, velük együttműködve koordinálja a képzést.
* Együttműködik a Bárczi Gusztáv Gyógypedagógiai Kar seniorkoordinátorával, különös tekintettel a közös képzési eseményekre.

*Szakos mentorfelelős:*

* A tavaszi és az őszi félévben az ELTE aktív hallgatói jogviszonnyal rendelkező tagja, ide értve a karon tanár szakos tanulmányokat folytató hallgatókat.
* A képzési eseményeken (a szakterületi koordinátor segítségével) vezeti a mentorcsapatot.
* A szakos mentorfelelős a mentorkoordinátort képviseli az adott szakterületen, így ő az elsődleges kapcsolat a mentorok és a mentorkoordinátor között.
* A szakos mentorfelelős megválasztása a szakterületi koordinátor és a mentorkoordinátor közös feladata, a szakterületi csoport véleménye alapján.
* Segíti az operatív munka elvégzését, a rá kiosztott feladatokat megoldja.
* A képzés során minimum kettő szakos programot kell szerveznie a mentorjelölteknek/mentoroknak.

Mivel a földrajz-földtudományi szakterület két szakból áll, ezért ezen a szakterületen két szakos mentorfelelőst kell kijelölni.

*Szakterületi koordinátor:*

* A képzési eseményeken a szakterületi mentorfelelős feladatát segíti.
* Együttműködik a szakos mentorfelelősökkel és a mentorkoordinátorral.
* Beosztja a gólyatáborban részt nem vett elsőéveseket a mentorokhoz.

*ELTE TTK HÖK tisztségviselő:*

* Az alapszabály szerint segíti a mentorképzés menetét és tisztségének megfelelő témában előadásokat tart a képzési eseményeken.

*Gólyatábor-főszervező:*

* A mentorpárokat és a mentorcsoportok tagjait a gólyatáborokban nem bonthatja meg.
* Esetleges mentorokkal felmerülő probléma kapcsán mihamarabb tájékoztatja a szakos mentorfelelőst.

***Mentoretikett***

A mentor munkája során a figyelem központjában van, nemcsak a gólyái számára, hanem évfolyam- és szaktársai számára is, ezért fontos, hogy viselkedésével példamutatóan járjon elöl, az Egyetem szellemiségének megfelelően viselkedjen.

A mentor a gólyatáborban probléma esetén keresi a megoldást, mediátorként viselkedik. Figyel rá, hogy a gólya személyiségi jogait, testi-lelki épségét károsító helyzet ne jöhessen létre, amennyiben mégis ilyen szituációval találja szemben magát, azonnal közbelép. A tapasztalt negatívumokról azonnal tájékoztatja a szakos mentorfelelőst és/vagy a mentorkoordinátort, akikkel közösen, az eset súlyosságának megfelelő szintre továbbítják az információkat.

***Kizárás***

A képzés eseményein való részvétel kötelező!

A Mentorrendszerből kizárásra kerül az, aki:

* egy képzési eseményen nem jelenik meg úgy, hogy nem kért előtte kimentést, illetve hiányzását utólag sem tudja megfelelően indokolni,
* a mentortesztet az utóvizsgán sem teljesíti,
* nem megfelelő viselkedésével hátráltatja a képzést, valamint bizonyságot tesz alkalmatlanságáról.

***Az osztatlan tanárképzésben résztvevők helyzete***

Az osztatlan tanárképzésben résztvevő hallgatók a tanárképzési szakterülethez tartoznak. A szakterületi identitás mellett fontos azonban, hogy a „szakos” identitásuk is meglegyen, hiszen a szakpárjuknak megfelelően sokféle tanterv szerint tanulnak.

A tanár szakos mentorokra vonatkozó körülmények:

* A mentorjelöltek a tanárképzési szakterület mentorának jelentkeznek.
* A jelentkezési felületen meg kell adniuk szakpárjukat és azt, hogy melyik szakjukhoz tartozó alapszakon szeretnének még mentori munkát végezni.
* A tanárképzési szakterület mentorainak a Tanári Napok nevű rendezvényen kötelező a részvétel és emelett a választott alapszakos gólyatáborban.

***A képzési események***

*Jelentkezés*

A jelentkezéssel a mentorjelölt elfogadja az ELTE TTK HÖK adatvédelmi nyilatkozatát (http://ttkhok.elte.hu/adatvedelem), amelynek betartásáért az ELTE TTK HÖK részéről a mindenkori mentorkoordinátor felelős.

*Bevonó nap*

A bevonó előadáson a mentorkoordinátor tart előadást a Mentorrendszerhez kapcsolódó tapasztalatokról, élményekről az érdeklődőknek. Célja, hogy a jelentkezők egy előzetes benyomást kapjanak arról, milyen elvégezni a mentorképzést, illetve hogy milyen maga a mentori munka.

Az előadást szakos bemutatkozó program követi, ahol a mentorjelöltek megismerhetik egymást, a szakos mentorfelelősüket és a szakterületi koordinátort.

*Mentorfoglalkozás*

A konzultáció jellegű foglalkozáson az elméleti tudás megerősítése zajlik. A mentorjelöltek megismerhetik a tisztsegviselőket és feltehetik kérdéseiket a Mentorkisokosban megfogalmazott ismeretekkel kapcsolatban.

*Mentorkirándulás*

A kiránduláson a szakterületi mentorok közötti csapatépítésre helyezzük a hangsúlyt, hiszen a mentori munka során nagyon fontos, hogy a mentorok számíthassanak egymás segítségére.

Ennek elősegítésére játékos, együttműködést igénylő feladatokat kell megoldaniuk, miközben egy könnyed túrán vesznek részt. Az állomásokat célszerűen az ELTE TTK HÖK tisztségviselői alkotják.

*Játéknap*

Az eseményen a mentorjelöltek gyakorlati tudásának fejlesztése és a csapatépítés a cél.

*Mentorteszt*

A foglalkozás elött kiadásra kerül az ún. Mentorkisokos. A mentorteszten az ebből származó tudásanyag kerül számonkérésre.

A mentorteszt három részből áll:

* tanulmányi ügyek,
* szociális ügyek,
* egyéb ügyek.

Mindhárom részt minimum 80%-ra kell teljesíteni ahhoz, hogy a mentorjelölt átmenjen a teszten. Az értékelés kétfokozatú: megfelelt (80% vagy a felett) és nem megfelelt (80% alatt).

A javítást a mentorkoordinátor és a szakos mentorfelelősök vagy szakterületi koordinátorok végzik, a mentorkoordinátor által korábban elkészített javítókulcs alapján.

Amennyiben egy mentorjelölt valamelyik részből nem éri el a 80%-ot, úgy egy UV teszten kell részt vennie, ahol már csak a hiányzó rész tudásanyagát kérjük számon. Nem vehet részt UV-n az a jelölt, aki egyik szekciót sem teljesíti legalább 80%-ra. Amennyiben az UV sikertelen, a mentorjelölt elbocsátásra kerül.

*Szóbeli*

Szakterületenként megtartott elbeszélgetés, amely a személyi kompetenciát hivatott felmérni a mentorjelöltekben. Ez egy kötetlen beszélgetést jelent, melynek során a bizottság megismerkedik a mentorjelölt motivációival, elképzeléseivel, problémamegoldó képességével. Egyben ellenőrzésül szolgál a jelölt kommunikációs készségeit illetően.

A bizottság kötelező tagjait az alábbi személyek alkotják:

* Szakos mentorfelelős
* Szakterületi koordinátor
* Mentorkoordinátor

A bizottság opcionális tagjai:

* Az ELTE TTK HÖK Elnöke (vétójoggal rendelkezik)
* ELTE TTK HÖK tisztségviselő (szakterületi meghívásra)
* Gólyatábor főszervezője (szakterületi meghívásra)

A jelölt értékelését az első három személy végzi. Az opcionális tagok csak véleményt nyilváníthatnak, jelenlétük nem kötelező.

Az értékelés alapvetően szubjektív, a három értékelő személynek döntenie kell a jelöltekről. A szóbeli végeztével a három személy által felállított rangsort össze kell vetni, és az alapján konszenzusra jutni.

A szakos mentorfelelős, mentorkoordinátor és a szakterületi koordinátor közös megegyezése alapján alakulhatnak a szakos mentor-keretszámok a szakterületi csoport véleménye alapján, aminek fényében kell végezni a kiválogatást. A mentorrá nem választott alkalmas jelöltek póttaggá választódnak.

A póttagok mentorokká válhatnak, ha egy már mentorrá vált személy bármilyen okból (betegség, tisztség miatti összeegyeztethetetlenség stb.) mégsem tudja ellátni mentori munkáját.

*Mentorhétvége*

A Mentorhétvége egy, a BGGyK HÖK seniorrendszerével közösen megtartott táborjellegű esemény. A hétvégére a következő személyek kapnak meghívást:

* azok a mentorok, akik sikeresen teljesítették a mentortesztet és a szóbelit is,
* a szakos mentorfelelősök,
* a szakterületi koordinátorok,
* az ELTE TTK HÖK és ELTE BGGyK HÖK tisztségviselői, akiknek feladatuk van a hétvégén,
* segítők.

A hétvége során a mentorok gyakorlati feladatokat kapnak, szimulálva a mentori munkát. Emellett a csapatépítő képességek fejlesztésére is hangsúlyt fektetünk. A csapatbeosztások során törekedni kell arra, hogy a különböző szakterületek mentorai megismerhessék egymást.

*Szakos előadás*

Az előadást a szakterületi koordinátor szervezi meg. Az előadás célja a szakos identitás elmélyítése, a mentorokat és gólyákat érintő, speciálisan szakterületi információk átadása (például a szakterülethez kapcsolódó szervezetek, korrepetálási lehetőségek). Az előadásra meghívást kaphatnak az Intézetek (illetve a környezettan szakterület esetében a Környezettudományi Centrum) oktatói.

*Mentortábor*

A Mentortábor egy, a BGGyK HÖK seniorrendszerével közösen megtartott táborjellegű esemény, a képzés hivatalos lezárása.

A táborba a következő személyek kapnak meghívást:

* kiválasztott mentorok,
* a szakos mentorfelelősök,
* a szakterületi koordinátorok,
* az ELTE TTK HÖK és ELTE BGGyK HÖK tisztségviselői, amennyiben feladata van a táborban,
* segítők.

A tábor során a mentorok olyan feladatokat kapnak, amelyek közvetlen ráhangolódást jelentenek a gólyatáborra, a mentori munka kezdetére, illetve a korábbi szekciók tudásanyagában történt esetleges változásokról hallgatnak meg előadásokat. Emellett a csapatépítő képességek fejlesztése, esetleges számonkérése történik meg.

***A mentori munka eseményei***

A mentorképzés lezárása után indul meg a mentori munka. Ennek két kötelező eseménye van: a gólyatábor és a beiratkozás, ezek mellett vannak ajánlott események, amelyek a Mentorrendszerhez úgy kötődnek, hogy ott a mentorok státuszuknál fogva jelennek meg. Az egyes események megszervezése a szakterületek feladata.

A mentori munka során a mentorok az elsajátított elméleti és gyakorlati tudást alkalmazzák. Ezt szabadon, saját belátásuk szerint tehetik meg, azzal a feltétellel, hogy minden szükséges információt átadnak, a gólyacsapatukat felelősséggel vezetik és az etikai kritériumoknak megfelelnek. A mentori munkát folyamatosan nyomon követi a szakos mentorfelelős, illetve a mentorkoordinátor.

*Gólyatalálkozó*

A gólyatábor előtt bizonyos szakterületeken megrendezésre kerülő esemény, amely az előzetes ismerkedést, illetve a táborba előreláthatóan nem lejutó gólyák integrálását segíti elő. Megrendezése az adott szakterületi mentorfelelős feladata, a mentorok jelenléte kötelező.

*Beiratkozás*

A beiratkozás során válnak a gólyák hivatalosan az Egyetem polgáraivá. Az eseményen a mentorok adminisztratív feladatokat látnak el, a beiratkozás folyamatát gyorsítják például a kötelező dokumentumok jelenlétének ellenőrzésével.

A mentornak kötelessége a beiratkozás előtt figyelmeztetni a gólyákat a kötelező dokumentumokról, felhívni a figyelmüket, hogy ezek hiánya jogvesztő. Kötelességük továbbá, hogy áttekintő szóbeli tájékoztatást adjanak a Hallgatói szerződés tartalmáról. A mentorok jelenléte kötelező.

***A mentorrendszer lezárása***

*Kérdőívek*

Kétfajta kérdőív kerül ki:

* MMGV (Mentori Munka Gólyák általi Véleményezése),
* MMSZV (Mentori Munka Szakterületi (koordinátorok és szakos mentorfelelősök) általi Véleményezése),

*Költségvetés*

A képzés költségei az alábbiak szerint oszlanak meg:

* ELTE TTK HÖK és ELTE BGGyK HÖK támogatása,
* ELTE TTK Hallgatói Alapítvány támogatása,
* saját hozzájárulás.

A programok, s azok költségvetésének tervezésekor lehetőség szerint törekedni kell arra, hogy a képzés a mentorok, mentorjelöltek számára ingyenes maradjon, illetve ha hozzájárulásukra van szükség, az a lehető legminimálisabb legyen.